PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FH/3/1/057	Bratislava 10.12.2009 

Protimonopolný úrad Slovenskej republiky, odbor koncentrácií v správnom konaní číslo 0032/OK/2009 začatom dňa 15.10.2009 na základe oznámenia koncentrácie podnikateľom CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity, zastúpenom JUDr. Naďou Spustovou, advokátkou advokátskej kancelárie Ružička Csekes, s.r.o., Kapitulská 15, 811 01 Bratislava, vo veci koncentrácie podnikateľov CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity a FUTURELAB Holding GmbH, so sídlom Gymnasiumstrasse 39, A-1180 Viedeň, Rakúska republika

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou podnikateľov spočívajúcou v získaní nepriamej výlučnej kontroly podnikateľa CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity, prostredníctvom podnikateľa FL Holding 2 GmbH, Nolteweg 2, Isernhagen, Mníchov, Spolková republika Nemecko nad podnikom podnikateľa FUTURELAB Holding GmbH, so sídlom Gymnasiumstrasse 39, A-1180 Viedeň, Rakúska republika na základe Zmluvy o kúpe a prevode akcií uzatvorenej dňa 27. 8. 2009 medzi spoločnosťou FL  Holding 2 GmbH, DUFF Privatstiftung a VIENNA INSURANCE GROUP Wiener Städtische Versicherung AG.  

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 15.10.2009 listom zaevidovaným pod číslom 3757/2009, prostredníctvom splnomocnenej právnej zástupkyne JUDr. Nadi Spustovej,  advokátky advokátskej kancelárie Ružička Csekes, s.r.o.,  Kapitulská 18, 811 01 Bratislava (ďalej len „právna zástupkyňa“), doručené oznámenie koncentrácie podľa § 10 ods. 9 zákona 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúcej v získaní nepriamej výlučnej kontroly CIE Management II Limited, so sídlom Heritage Hall, Le Marchant Street, St Peter Port, Guernsey GY1 4HY, Normandské ostrovy ako generálneho správcu a manažéra oznamovateľa BC European Capital VIII Investment Funds bez právnej subjektivity (ďalej len „CIEM“), (ďalej len „BC Funds“) prostredníctvom podnikateľa  FL Holding 2 GmbH, Nolteweg 2, Isernhagen, Mníchov, Spolková republika Nemecko (ďalej len „FL Holding GmbH“), nad podnikom podnikateľa FUTURELAB Holding GmbH, so sídlom Gymnasiumstrasse 39, A-1180 Viedeň, Rakúska republika  (ďalej len „FUTURELAB“) na základe Zmluvy o kúpe a prevode akcií uzatvorenej dňa 27. 8. 2009 medzi spoločnosťou FL Holding 2 GmbH, DUFF Privatstiftung a VIENNA INSURANCE GROUP Wiener Städtische Versicherung AG. 

	Na základe predmetného oznámenia začalo dňa 15. 10. 2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci oznámenej koncentrácie, čo bolo právnej zástupkyni účastníka správneho konania oznámené listom č. 4125/PMÚ SR/2009 zo dňa 10.11. 2009. 

Súčasne týmto listom úrad oznamovateľa koncentrácie vyzval na doplnenie oznámenia koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

	 Účastník konania doplnil chýbajúce informácie a podklady podľa § 10 ods. 12 zákona a vyhlášky listom zaevidovanými na úrade pod č. 4268/2009 dňa 18.11.2009 následne listom zaevidovaným na úrade dňa 20. 11. 2009 pod č. 4329/2009 a listom č. 4352/2009 zaevidovaným na úrade dňa 24.11.2009. Doručením listu č. 4352/2009 sa oznámenie predmetnej koncentrácie stalo úplným. 

Dňa 25. 11. 2009 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom pod č. 4372/PMÚ SR/2009 zo dňa 25. 11. 2009.

	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 

3 319 eur (100 000 Sk) bol prevedený na účet Protimonopolného úradu Slovenskej republiky dňa 18. 11. 2009. 

Podnikatelia:

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosiahnutie zisku.

Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Z podkladov a informácií, ktoré boli v rámci predmetného správneho konania úradu predložené, vyplynuli nasledujúce skutočnosti:

1.1	CIEM Management II Limited

BC Funds sú skupinou investičných fondov, ktorá v právnych vzťahoch koná a vystupuje prostredníctvom svojho generálneho manažéra a partnera - spoločnosti CIEM. BC Funds sú tvorené viacerými právne nezávislými komanditnými spoločnosťami pričom samotné BC Funds nemajú právnu subjektivitu. 

CIEM Management II Limited  je spoločnosť založená v súlade s právnym poriadkom v Guernsey zaregistrovaná pod číslom 18251, ktorá koná a vystupuje ako generálny manažér, partner – komplementár, správca a právny zástupca BC Funds. CIEM je poverená vykonávať všetky potrebné strategické rozhodovacie právomoci, robí všetky investičné rozhodnutia ohľadne BC Funds, koná v mene BC Funds a vystupuje za BC Funds vo všetkých právnych vzťahoch a v jednaniach s tretími subjektmi. 

Spoločnosť CIEM  riadi spoločnosť BC Partners Limited, spoločnosť s ručením obmedzeným, založená podľa anglického práva so sídlom 40 Portman Square, Londýn W1H 6DA, Veľká Británia. 

CIEM ako generálny správca a manažér vykonáva kontrolu v 14 spoločnostiach pôsobiacich v rôznych odvetviach. Podrobné informácie o aktivitách CIEM sa nachádzajú v nasledujúcej tabuľke:

Tabuľka č. 1

Spoločnosť	Krajina	Oblasť pôsobenia	
Unity Media	Nemecko	Káblový operátor	
Baxi	Veľká Británia	Výroba domácich bojlerov a vykurovacích telies	
Teknon	Španielsko	Nemocnica pre akútnu starostlivosť	
Picard	Francúzsko	Špecializovaný maloobchodný distribútor mrazených potravín	
Amadeus	Španielsko	Poskytovanie IT služieb pre cestovný ruch	
Fitness First	Veľká Británia	Prevádzkovanie fitnes klubov	
Regency Entertainment	Grécko	Prevádzkovanie hotela a kasína	
Medica	Francúzsko	Ošetrovateľské stanice	
Brenntag	Nemecko	Distribúcia chemikálií	
Foxtons	Veľká Británia	Reality	
Intelsat	Bermudy	Satelity	
Bureau van Dijk	Belgicko	Poskytovateľ komerčných a finančných informácií	
SGB Starkstrom	Nemecko	Výroba transformátorov	
Migros	Turecko	Sieť supermarketov	
Synlab Services	Nemecko	Medicínske a klinické laboratórne diagnostické služby	

V Slovenskej republike je spoločnosť CIEM aktívna prostredníctvom týchto svojich dcérskych spoločností:

•	Brenntag Slovakia, s.r.o., Lazaretská 4, 811 08 Bratislava, IČO: 31 336 884

•	Bureau van Dijk Editions Electroniques SA, o. z., Kutlíková 17, 852 50 Bratislava, IČO: 43 777 848

•	AMADEUS MARKETING CSA, s.r.o., zahraničné obchodné zastúpenie v SR, Štúrova 13, 811 02 Bratislava

•	Synlab.SK, s.r.o. so sídlom Limbová 5, 831 01 Bratislava, IČO: 35 878 151

•	LabTech, s.r.o. so sídlom Drobného 27, 841 01 Bratislava, IČO 36 663 646

 Na základe uvedeného úrad dospel k záveru, že spoločnosť CIEM je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom v zmysle § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2	FUTURELAB
Spoločnosť FUTURELAB je spoločnosťou s ručením obmedzeným, založená v roku 2000 podľa rakúskeho práva, zaregistrovaná na Obchodnom súde vo Viedni pod číslom FN 196 007 x.
Spoločnosť FUTURELAB poskytuje širokú škálu laboratórnych  diagnostických testov v oblasti klinickej chémie (testy na cholesterol, užívanie drog, glukózu, vyšetrenie moču atď.), v oblasti hematológie (testovanie krvi, krvných buniek a doštičiek), v oblasti imunológie (alergologické testovanie, markery anémie, onkomarkery a hormóny), v oblasti mikrobiológie (testy založené na kultivačných postupoch ako bakteriológia alebo krvné kultúry)  a v oblasti molekulárnej diagnostiky (testovanie infekčných chorôb, rakoviny a farmaceutika). 
Spoločnosť poskytuje medicínske a klinické laboratórne diagnostické služby v siedmych krajinách, a to v Rakúsku, Maďarsku, Českej republike, Nemecku, Švajčiarsku, Slovensku a Rumunsku. 
Na Slovensku je spoločnosť FUTURELAB aktívna od roku 2005 po nadobudnutí skupiny Aliatros, ktorá prevádzkovala niekoľko laboratórií vykonávajúcich všeobecné testy. Dnes spoločnosť FUTURELAB pôsobí na slovenskom trhu prostredníctvom týchto troch dcérskych spoločností:
•	FUTURELAB SLOVAKIA, a.s. so sídlom Laurinská 3, 811 01 Bratislava, IČO: 35 889 977, 100% dcérska spoločnosť FUTURELAB Holding GmbH
•	AVILAB, s.r.o., so sídlom Rastislavova 48, 040 01 Košice, IČO: 36 208 817, 100% dcérska spoločnosť FUTURELAB SLOVAKIA
•	Laboratóriá Aliatros, s.r.o, so sídlom Rastislavova 48, 040 01 Košice, IČO: 36 051 659, 100% dcérska spoločnosť FUTURELAB SLOVAKIA
Spoločnosť FUTURELAB prevádzkuje v Slovenskej republike sedem zariadení: centrálne laboratórium, nemocničné laboratórium, špecializované laboratórium, tri satelitné laboratóriá a centrum krvných odberov. Svoje aktivity v oblasti medicínskych a klinických diagnostických službách prevádzkuje najmä na severnom a východnom Slovensku – Prešov, Košice, Ilava, Nová Baňa, Rajec, Púchov a Trenčín. 

Na základe vyššie uvedených skutočností úrad dospel k záveru, že FUTURELAB je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 27.8.2009 bola uzatvorená Zmluva o kúpe a prevode akcií medzi spoločnosťou FL  Holding GmbH, DUFF Privatstiftung a VIENNA INSURANCE GROUP Wiener Städtische Versicherung AG

Na základe predložených podkladov a informácií úrad zistil, že vzhľadom na to, že podnikateľ CIEM nepriamo kontroluje spoločnosť FL Holding GmbH cez ďalšie účelové spoločnosti, uskutočnením posudzovanej koncentrácie získa podnikateľ CIEM prostredníctvom spoločnosti FL Holding GmbH možnosť rozhodovať o prijímaní rozhodnutí strategického charakteru v podniku podnikateľa FUTURELAB. Z vyššie uvedeného teda vyplýva, že uskutočnením posudzovanej koncentrácie nadobudne podnikateľ CIEM nepriamu výlučnú kontrolu nad podnikom podnikateľa FUTURELAB.

Na základe uvedených skutočností zistených z predložených podkladov úrad dospel k záveru, že na základe Zmluvy o kúpe a prevode akcií podnikateľ CIEM získa prostredníctvom spoločnosti FL Holding GmbH nepriamu výlučnú kontrolu nad podnikom podnikateľa FUTURELAB, a teda uzatvorením Zmluvy o kúpe a prevode akcií došlo k naplneniu skutkovej podstaty koncentrácie podľa § 9 ods. 1 písm. b) zákona. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k názoru, že účastníkom predmetného správneho konania je podnikateľ CIEM. Účastníkom koncentrácie je podnikateľ CIEM, ktorý získava nepriamu výlučnú kontrolu nad podnikom podnikateľa FUTURELAB, ako aj  podnikateľ FUTURELAB, nad ktorými je nepriama výlučná kontrola získavaná. 

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak

a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona, nakoľko jeden z účastníkov koncentrácie (CIEM) dosiahol celkový obrat v Slovenskej republike vyšší ako zákonom stanovených 19 000 000 eur (572 394 000 Sk) a súčasne druhý účastník koncentrácie (FUTURELAB) dosiahol celosvetový celkový obrat za uzavreté účtovné obdobie predchádzajúce vzniku koncentrácie vyšší ako zákonom stanovených 46 000 000 eur (1 385 796 000 Sk). 

Vzhľadom na to, že účastník konania označil výšku celkových obratov účastníkov koncentrácie za predmet obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.

Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.

Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Účastník koncentrácie CIEM, prostredníctvom nadobudnutej spoločnosti Synlab Services, poskytuje širokú škálu laboratórnych a diagnostických testov v oblasti klinickej chémie (testy na cholesterol, užívanie drog, glukózu, vyšetrenie moču atď.), v oblasti hematológie (testovanie krvi, krvných buniek a doštičiek), v oblasti imunológie (alergologické testovanie, markery anémie, onkomarkery a hormóny), v oblasti mikrobiológie (testy založené na kultivačných postupoch ako bakteriológia alebo krvné kultúry), v oblasti molekulárnej diagnostiky (testovanie infekčných chorôb, rakoviny a farmaceutika) a v oblasti genetického testovania.
Účastník koncentrácie FUTURELAB poskytuje, rovnako ako účastník koncentrácie CIEM, širokú škálu laboratórnych a diagnostických testov v oblasti klinickej chémie (testy na cholesterol, užívanie drog, glukózu, vyšetrenie moču atď.), v oblasti hematológie (testovanie krvi, krvných buniek a doštičiek), v oblasti imunológie (alergologické testovanie, markery anémie, onkomarkery a hormóny), v oblasti mikrobiológie (testy založené na kultivačných postupoch ako bakteriológia alebo krvné kultúry)  a v oblasti molekulárnej diagnostiky (testovanie infekčných chorôb, rakoviny a farmaceutika), okrem laboratórnych diagnostických služieb v oblasti genetického testovania. 

Na základe vyššie uvedeného,  účastník konania v oznámení koncentrácie zadefinoval tovarový relevantný trh ako trh poskytovania medicínskych a klinických laboratórnych diagnostických služieb. Ako sa v oznámení koncentrácie uvádza,  každé laboratórium je schopné vykonávať akékoľvek testy medicínskych a klinických laboratórnych diagnostických služieb, pričom odberatelia týchto služieb nerozlišujú medzi rôznymi typmi medicínskych a klinických laboratórnych diagnostických služieb, nakoľko očakávajú, že im bude poskytnuté komplexné portfólio vyššie uvedených laboratórnych diagnostických služieb. Úrad sa s týmto vymedzením trhu stotožnil. 

Účastník konania, vo všeobecnosti berúc do úvahy posledný vývoj na trhu medicínskych a klinických laboratórnych diagnostických služieb, zadefinoval relevantný trh medicínskych a klinických laboratórnych diagnostických služieb z priestorového hľadiska ako trh národný. Účastník konania ďalej v oznámení koncentrácie uvádza, že tieto služby tvoria súčasť systému zdravotníckej starostlivosti a ich poskytovanie podlieha národnej legislatíve. Naviac všetky laboratóriá sú dnes technicky spôsobilé poskytovať všetky druhy laboratórnych diagnostických testov, pričom jednotlivé vzorky môžu byť prepravované aj na vzdialenosti niekoľko stoviek kilometrov do jednotlivých laboratórií. Zároveň v poslednom období je možné pozorovať proces optimalizácie a zlučovania jednotlivých laboratórií do väčších národných centier za súčasného rozširovania pôsobenia nadnárodných skupín.

Z priestorového hľadiska tak územie Slovenskej republiky predstavuje v rámci vyššie vymedzeného tovarového relevantného trhu samostatný priestorový relevantný trh. Vychádzal pritom aj zo záverov uvedených v rozhodnutiach Európskej Komisie.  Pri analýze trhu úrad zobral do úvahy a zohľadnil špecifiká, ktorým je tento relevantný trh ovplyvňovaný:

•	trh medicínskych a klinických laboratórnych diagnostických služieb podlieha národnej regulácii politiky zdravotnej starostlivosti a politiky sociálneho zabezpečenia,

•	značné cenové rozdiely medzi jednotlivými členskými krajinami,

•	odberatelia a zákazníci preferujú nákup týchto služieb v domovskej krajine najmä pre zabezpečenie rýchleho a spoľahlivého servisu a kontinuálneho zabezpečenia dostupnosti týchto služieb.

Odberateľmi a zákazníkmi, v prípade poskytovania medicínskych a klinických laboratórnych diagnostických služieb, sú lekári, súkromné a verejné nemocnice, či point-of-care centrá. 

FutureLAB pôsobí na relevantnom trhu medicínskych a klinických laboratórnych diagnostických služieb na Slovensku prostredníctvom svojich dvoch dcérskych spoločností: AVILAB s.r.o. v Košiciach a Laboratóriá Aliatros s.r.o. s prevádzkami v Prešove, Ilave, Púchove, Novej Bani, Trenčíne a Rajci. V Košiciach prevádzkuje výlučne laboratórium pre mikrobiológiu vrátane TBC. V Prešove a Ilave poskytujú laboratóriá bežné diagnostické služby (biochémia, hematológia, koagulácia, imunológia, serológia), ako aj mikrobiológiu. Laboratórium v Púchove sa zameriava hlavne na biochémiu, hematológiu a koaguláciu, pričom ostatné vzorky sú zasielané na analýzu do Ilavy alebo Prešova. Nová Baňa je zberným miestom pre laboratórium v Ilave. Malý objem serologických testov z Ilavy a Púchova sa sústreďuje v Prešove. V Rajci sa nachádza zberné miesto pre krvné odbery.

           Pri posudzovaní možných dopadov koncentrácie na hospodársku súťaž úrad vychádzal predovšetkým z výšky trhových podielov účastníkov koncentrácie, resp. z výšky ich spoločného trhového podielu na vyššie uvedenom relevantnom trhu.

Vychádzajúc z celkových realizovaných výkonov (tržieb) a výkonov realizovaných účastníkmi koncentrácie v roku 2007 na Slovensku, podľa odborného odhadu účastníka konania trhový podiel účastníka koncentrácie FUTURELAB na relevantnom trhu medicínskych a klinických laboratórnych diagnostických služieb, je o polovicu nižší, ako sú trhové podiely spoločností Laborex a Alphamedical s vedúcim postavením na tomto relevantnom trhu. Výška trhového podielu druhého účastníka koncentrácie CIEM na predmetnom relevantnom trhu v tomto období nedosiahla ani výšku trhového podielu účastníka koncentrácie FUTURELAB. Zároveň, trhový podiel účastníka koncentrácie CIEM je nižší ako trhové podiely ostatných konkurentov na trhu, a to Klinická Biochémia a HPL. Z uvedeného vyplýva, že spoločný trhový podiel účastníkov koncentrácie na danom relevantnom trhu, na ktorom sa ich aktivity prekrývajú na horizontálnej úrovni, nie je významný. Okrem vyššie spomínaných spoločností na relevantnom trhu medicínskych a klinických laboratórnych diagnostických služieb pôsobia aj štyri zdravotnícke zariadenia vlastnené štátom, a to konkrétne Nemocnica s poliklinikou Považská Bystrica, Fakultná nemocnica v Trnave, Fakultná nemocnica L. Pasteura v Košiciach a Fakultná nemocnica s poliklinikou v Žiline. Zároveň v Slovenskej republike existuje viac ako 100 súkromných regionálnych laboratórií v Slovenskej republike. Ako účastník konania ďalej uvádza v oznámení koncentrácie, v roku 2008 nedošlo k zásadným zmenám rozloženia konkurenčných síl na trhu a zásadnej zmene trhových podielov jednotlivých konkurentov. Zároveň na tomto relevantnom trhu došlo k významnému preskupeniu konkurenčných síl, na druhej strane žiaden konkurent z trhu neodišiel. 

Konkrétne údaje o trhových podieloch účastníkov koncentrácie úrad v rozhodnutí neuvádza, nakoľko tieto boli zo strany účastníka konania označené ako predmet obchodného tajomstva.

Trh medicínskych a klinických laboratórnych diagnostických služieb je v súčasnosti vo fáze expanzie, čo vychádza z  demografických zmien a medziročného rastu dopytu po medicínskych a klinických laboratórnych diagnostických službách. Väčšina poskytovateľov predmetných služieb poskytuje rovnaké portfólio testov, rôznorodosť poskytovaných služieb alebo vernosť ku značke nie je rozhodujúca pre odberateľov, akým sú nemocnice alebo súkromní lekári. Z pohľadu zákazníka sú najdôležitejšími faktormi pre rozhodovanie odberateľov je portfólio služieb, vysoká kvalita, rýchle výsledky a blízkosť laboratória k poskytovateľom zdravotnej starostlivosti (ordinácie praktických lekárov a nemocnice). 

Z vyššie uvedených skutočností teda vyplýva, že vzhľadom na štruktúru a charakter predmetného relevantného trhu nedôjde uskutočnením posudzovanej koncentrácie k významnej zmene konkurenčného prostredia na relevantnom trhu medicínskych a klinických laboratórnych diagnostických služieb a podnikateľ CIEM bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom.

  	Ako účastník konania v oznámení koncentrácie uvádza, zmyslom predmetnej koncentrácie je prehĺbiť komplexnosť poskytovaných služieb zákazníkom a vytvoriť priestor pre synergické efekty. 

Záver:

	Podľa § 12 ods. zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľov CIEM a FUTURELAB, ktorého dôsledkom sú významné prekážky efektívnej súťaže na relevantnom trhu.

        	Podľa § 33 zákona úrad listom č. 4603/PMÚ SR/2009 zo dňa 10.12.2009 podal účastníkom konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa prostredníctvom právneho zástupcu k predmetnej výzve vyjadril do zápisnice, spísanej na úrade dňa 10.12.2009, v ktorej uviedol, že k výzve, ani k podkladom rozhodnutia alebo spôsobu jeho zistenia nemá žiadne výhrady, pripomienky, ani návrhy na doplnenie a v súvislosti so správnym konaním č. 0032/OK/2009 súhlasí so zisteniami a závermi úradu.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                              Ing. Dušan Valo
                                                                                    riaditeľ odboru koncentrácií

Rozhodnutie sa doručuje:

JUDr. Naďa Spustová 
advokát
Ružička Csekes, s.r.o.
Kapitulská 18
811 01 Bratislava